Võrkpalli Eesti meistrivõistluste finaali neljandas mängus võitis Tallinna Selver koduväljakul Tartu Pere Leiba 3:2 ning kolme võiduni peetavas seeria üldseis on nüüd 2:1 tartlaste kasuks.
«Vastased mängisid hästi. Alguses ei saanud me nende hüppelt serviga hakkama ja sinna läks avageim,» rääkis Pere Leiva peatreener Rainer Vassiljev pärast mängu. «Kogu see mäng oli suur punnimine vastaste servitaktikaga.»
Avageim algas tasavägiselt ning kuni seisuni 8:8 käis punkt-punkti heitlus. Seejärel sai Selver mõnepunktise edumaa ning seisul 16:11 võttis Tartu aja maha. Taaralinlastel õnnestuski välja võidelda kõigest ühepunktiline kaotusseis 22:21, kuid kodumeeskond võttis avageimis siiski 25:21 võidu.
Teine geim kulges sarnaselt esimesega tasavägiselt kuni 10:10 viigini. Seejärel hakkasid tallinlased jälle eest ära libisema ja peagi oli vahe juba 17:11. Seejärel sai ülikoolilinna meeskond aga sisse uue hingamise ning vahet hakati jõudsalt vähendama. 20:21 läks Tartu Iecelnieksi punktist juhtima ning lõpuks kallutatigi geim 25:23 enda kasuks.
«Vastased mängisid väga hästi,» kiitis oponente Tartu libero Rait Rikberg. «Rosenblatt ja Meresaar tegid supermängu.»
Kolmas geim erines kahest esimesest, sest kohe esimestel punktidel haaras initsiatiivi külalismeeskond ning terve geim kulges Tartu kindlal juhtimisel.
Alguses lõi mitmel korral palli punktiks Martti Juhkami ning tartlased juhtisid 6:3. Vahe suurenes pidevalt kuni seisul 8:15 võttis Selveri peatreener puhkama oma poja Martti Keele, kes oli äsja haigusest paranenud.
Keiro Vantsi mängu tulek aga loodetud pööret ei toonud ning Tartu domineeris kolmandat geimi, kuni lõpuks võeti kindel 25:17 võit.
«Ma loodan, et täna andsid kõik mehed endast maksimumi,» ütles Selveri peatreener Avo Keel. «Muidugi ei saa andeks anda, et teises geimis mängisime maha 17:12 edu.»
Selver alustas neljandat geimi jälle Martti Keelega ning mindi kohe juhtima 6:3. Kodumeeskond näitas kosumise märke. Eduseisu suudeti hoida kuni seisuni 11:11. Seejärel jätkus põnev lahing, kuni Tartu sai 17:15 ette.
Peagi olid tablool aga taas viiginumbrid 18:18. Neljanda geimi lõpp oli ülimalt põnev. Tartul oli kasutada matšpall seisul 24:23, kuid Lulla servis auti. Tartu läks jälle ühega ette seisul 26:25, kui Meresaar blokki ründas.
Siis Rosenblatt viigistas ning Selver sai 27:26 juhtima, kuna Tartu tegi asetuse vea. Geimpalli lõi punktiks taas Rosenblatt.
«Mängu kõige otsustavamal hetkel otsustab mingi mees vilistada asetuse vea,» Oli Rikberg maruvihane. «Vilistagu mängu alguses selliseid asju. Mõnes mõttes tegi kohtunik mängu ära.»
Viies ja otsustav geim algas tallinlaste juhtimisel. Selver hoidis pidevalt mõnepunktist edu ning Tartu eksis korduvalt servil. Pere Leib saab esimest korda vahe ühe punkti peale seisul 12:13. Seejärel Iecelnieks aga eksib ning Meresaarel on kasutada matšpall, kuid mees servib palli auti. Peagi on seis viigis 14:14. Meresaar viis Selveri 15:14 juhtima ning lõpuks Selver võidab otsustava geimi 16:14 ja mängu kokkuvõttes 3:2.
«Et Eesti meistriks tulla, peab võitma kolm mängu, nii et kõik on veel lahtine,» ütles Vassiljev. Järgmine kohtumine leiab aset laupäeval Tartus. Eile tõi Andri Aganits Selverile 17 punkti. Tartu parim oli Lauris Iecelnieks 18 punktiga.